นายกรัฐมนตรี ขอบคุณสมาชิกที่ทำให้การอภิปรายไม่ไว้วางใจผ่านไปด้วยดียอมรับข้อมูลบางเรื่องเป็นประโยชน์ แต่ยังไม่คิดปรับคณะรัฐมนตรีขณะนี้
พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม กล่าวภายหลังเสร็จสิ้นการอภิปรายไม่ไว้วางใจ ว่า ขอบคุณสื่อมวลชน ที่ติดตามการอภิปรายไม่ไว้วางใจครั้งนี้ ซึ่งมีหลายเรื่องที่เป็นประโยชน์ สิ่งไหนที่ดีรัฐบาล ก็จะนำไปดำเนินการต่อ รวมทั้งขอบคุณสมาชิกทุกคนที่ทำให้การอภิปรายครั้งนี้ผ่านไปได้ด้วยดี และขอให้ความรักความสามัคคีกลับมาสู่ประเทศเราอีกครั้ง         ส่วนหลังจากนี้จะมีการปรับ ครม. หรือไม่ นายกรัฐมนตรี ยืนยันว่า ยังไม่มีการปรับ ครม. ยังไม่ได้คิด ซึ่งจะมีการประเมินด้วยผลงาน ถึงเวลาก็ดำเนินการอยู่แล้ว อย่างไรก็ตาม นายกรัฐมนตรี ยอมรับว่าข้อมูลในการอภิปรายบางส่วนเป็นประโยชน์ที่จะนำไปพิจารณาประกอบด้วย